A KÖZSZOLGÁLATI TÖRVÉNYSZÉK VÉGZÉSE
(második tanács)
2009. szeptember 17.
F‑121/07. sz. ügy
Guido Strack
kontra
az Európai Közösségek Bizottsága
„Közszolgálat – Közbenső kérdések – Elfogadhatatlansági kifogás és hatáskör hiányára alapított kifogás – Mulasztási eljárás”
Tárgy: A G. Strack által 2007. október 22‑én az EK 236. cikk és EAK 152. cikk alapján benyújtott kereset keretében a Bizottság az
eljárási szabályzat 76. és 78. cikke alapján külön beadványban elfogadhatatlansági kifogást és hatáskör hiányára alapított
kifogást terjesztett elő az említett keresettel szemben.
Határozat: A Bizottságnak a kereset elfogadhatatlanságának és a Közszolgálati Törvényszék hatásköre hiányának elbírálása iránti kérelme
elfogadható. A Közszolgálati Törvényszék a felperes mulasztási ítélet iránti kérelmét elutasítja. A Közszolgálati Törvényszék
a Bizottságnak a kereset elfogadhatatlanságának és a Közszolgálati Törvényszék hatásköre hiányának elbírálása iránti kérelméről
az érdemi határozatban dönt. A Közszolgálati Törvényszék a költségekről jelenleg nem határoz.
Összefoglaló
1.      Eljárás – Az eljárási iratok elfogadhatósága – Az irat benyújtásakor való értékelés – Az elfogadhatatlansági kifogás előterjesztésének
határideje
(Az Elsőfokú Bíróság eljárási szabályzata, 114. cikk; a Közszolgálati Törvényszék eljárási szabályzata, 78. cikk; 2004/752
tanácsi határozat, 3. cikk, (4) bekezdés)
2.      Eljárás – Az eljárási iratok elfogadhatósága – Az elfogadhatatlansági kifogásnak az ellenkérelem benyújtására nyitva álló
határidő meghosszabbítását követő előterjesztése – Elfogadhatóság
(A Közszolgálati Törvényszék eljárási szabályzata, 39. és 78. cikk)
1.      Abban az esetben, ha az alperes a Közszolgálati Törvényszék eljárási szabályzatának 78. cikke alapján elfogadhatatlansági
kifogást terjeszt elő az említett szabályzat hatálybalépése előtt előterjesztett és az Európai Unió Közszolgálati Törvényszékének
felállításáról szóló 2004/752 határozat 3. cikkének (4) bekezdése értelmében az Elsőfokú Bíróság eljárási szabályzata rendelkezéseinek
hatálya alá tartozó keresettel szemben, az elfogadhatatlansági kifogás előterjesztése tekintetében azt a határidőt kell tiszteletben
tartani, amelyet a keresetlevél kézbesítésekor hatályos eljárási szabályzat meghatároz. Egyébiránt akár az Elsőfokú Bíróság
eljárási szabályzata 114. cikkének, akár a Közszolgálati Törvényszék eljárási szabályzata 78. cikkének hatálya alá tartozik
a kereset, az elfogadhatatlansági kifogás előterjesztésére nyitva álló határidőt e kézbesítéstől kell számítani.
(lásd a 10., 13. és 16. pontot)
Hivatkozás:
a Közszolgálati Törvényszék F‑107/07. sz., Daskalakis kontra Bizottság ügyben 2008. május 22‑én hozott ítéletének (EBHT‑KSZ 2008.,
I‑A‑1‑177. o. és II‑A‑1‑941. o.) 25. pontja.
2.      Amennyiben a Közszolgálati Törvényszék helyt adott az alperesnek az ellenkérelem benyújtására nyitva álló határidő meghosszabbítása
iránti kérelmének, az a tény, hogy e fél a meghosszabbított határidő lejárta előtt a Közszolgálati Törvényszék eljárási szabályzatának
78. cikke alapján elfogadhatatlansági kifogást terjeszt elő, ahelyett hogy az ügy érdemének vizsgálatát magában foglaló ellenkérelmet
nyújtana be, nem teszi vitássá a hosszabbítási kérelme említett eljárási szabályzat releváns rendelkezéseinek való megfelelését,
és nem teszi lehetővé annak megállapítását, hogy e kérelem visszaélésszerű.
A Közszolgálati Törvényszék ugyanis azzal, hogy az említett eljárási szabályzat 78. cikkében az elfogadhatatlansági kifogás
előterjesztésére meghatározott határidő lejárta előtt meghosszabbította az ellenkérelem benyújtására nyitva álló határidőt,
hallgatólagosan elfogadta azt, hogy a vonatkozó meghosszabbított határidőn belül az alperes külön beadványban vagy az ellenkérelemben
elfogadhatatlansági kifogást terjeszthessen elő. E tekintetben bár igaz, hogy egyetlen rendelkezés sem teszi kifejezetten
lehetővé az említett 78. cikk szerinti határidő meghosszabbítását, ebből nem következik, hogy ha a hosszabbításra az említett
határidő lejárta előtt kerül sor, a fél a meghosszabbított határidő lejárta előtt külön beadványban nem terjeszthetne elő
elfogadhatatlansági kifogást.
(lásd a 18. és 20. pontot)
Hivatkozás:
az Elsőfokú Bíróság T‑387/00. sz., Comitato organizzatore del convegno internazionale kontra Bizottság ügyben 2002. július
10‑én hozott végzésének (EBHT 2002., II‑3031. o.) 35. pontja.